ഇസഡ് പ്ലസ് സുരക്ഷയില് അമ്മയെ കാണാന് പോകുന്ന ആനക്കുട്ടി വീഡിയോ പങ്കുവച്ച് ഐഎഫ്എസ് ഉദ്യോഗസ്ഥ അമ്മയെക്കാണാനായി ഫോറസ്റ്റ് ഉദ്യോഗസ്ഥരോടൊപ്പം നടന്നുപോകുന്ന ആനക്കുട്ടിയുടെ വീഡിയോ സമൂഹമാദ്ധ്യമങ്ങളില് വൈറലാകുന്നു. തമിഴ്നാട്ടിലെ വനംവകുപ്പ് ഉദ്യോഗസ്ഥരോടൊപ്പം ഒരു ആനക്കുട്ടി സന്തോഷത്തോടെ പോകുന്ന ദൃശ്യങ്ങളാണിത്. ഏതാനും ദിവസം മുന്പാണ് ആനക്കുട്ടിയെ ഒറ്റപ്പെട്ട് പരിക്കേറ്റ നിലയില് കണ്ടെത്തുന്നത്. വനംവകുപ്പ് ഉദ്യോഗസ്ഥര് ആനക്കുട്ടിയെ രക്ഷപെടുത്തുകയും കൃത്യമായ പരിചരണം നല്കുകയും ചെയ്തു. പരിക്കുകളെല്ലാം ഭേദമായി ആരോഗ്യം വീണ്ടെടുത്തതോടെ ആനക്കുട്ടിയെ അതിന്റെ അമ്മയുടെ അടുത്ത് എത്തിക്കാനാണ് ഉദ്യോഗസ്ഥര് ശ്രമിക്കുന്നത്. കാട്ടിനുള്ളിലെ ഉദ്യോഗസ്ഥരോടൊപ്പം വേഗത്തില് നടക്കുന്ന ആനക്കുട്ടിയുടെ വീഡിയോ ഇന്ത്യന് ഫോറസ്റ്റ് സര്വീസ് ഉദ്യോഗസ്ഥ സുധാ രാമനാണ് ട്വിറ്ററിലൂടെ പങ്കുവച്ചത്. ആനക്കുട്ടി വളരെ സന്തോഷത്തോടെയാണ് ഉദ്യോഗസ്ഥരുടെ പിറകെ പോകുന്നതെന്ന് 45 സെക്കന്റ് ദൈര്ഘ്യമുള്ള വീഡിയോയില് വ്യക്തമാണ്. തമിഴ്നാട് വനംവകുപ്പ് ഉദ്യോഗസ്ഥരുടെ ഇസഡ് പ്ലസ് സുരക്ഷയുടെ അകമ്ബടിയോടെ അമ്മയെ വീണ്ടും കണ്ടുമുട്ടുന്നതിനാണ് ആനക്കുട്ടിയുടെ സന്തോഷത്തോടെയുള്ള ഈ യാത്ര. ഇതിനെ നേരത്തെ ഒറ്റപ്പെട്ട നിലയില് പരിക്കുകളോടെ കണ്ടെത്തുകയായിരുന്നു. ആനക്കുട്ടിയെ രക്ഷപെടുത്തി ചികിത്സ നല്കിയതിന് ശേഷം അതിന്റെ അമ്മയെ കണ്ടെത്തി നല്കാന് അകമ്ബടി പോവുകയാണ് വനംവകുപ്പ് ഉദ്യോഗസ്ഥര് സുധാ രാമന്റെ ട്വീറ്റില് പറയുന്നു. അമ്മയേയും കുഞ്ഞിനേയും ഒന്നിപ്പിക്കാനുള്ള ഉദ്യോഗസ്ഥരുടെ ശ്രമത്തെ പുകഴ്ത്തുന്നതാണ് വീഡിയോയ്ക്ക് താഴെ വരുന്ന ഭൂരിഭാഗം കമന്റുകളും. വളരെ മനോഹരമായ ദൃശ്യമെന്നും ഇതിനെ വിശേഷിപ്പിക്കുന്നു. യൂണിഫോമിട്ട ഈ ആളുകള് ആഡംബരം കാണിക്കുന്ന മറ്റുള്ളവരെക്കാള് ജീവിതം ആസ്വദിക്കുന്നു. നിറഞ്ഞ സംതൃപ്തിയോടെയായിരിക്കും അവര് കിടക്കയിലേക്ക് ഉറങ്ങാനായി പോകുന്നതെന്ന് ഒരാള് പറയുന്നു. വളരെ മനോഹരമാണ് ഈ ദൃശ്യം. കുടുംബത്തിലുള്ളവരോടൊപ്പം നടക്കുന്നത് പോലെയാണ് ഈ ആനക്കുട്ടി ഉദ്യോഗസ്ഥരോടൊപ്പം നടക്കുന്നത്. ഇത് ഏറെ അത്ഭുതപ്പെടുത്തുന്നുവെന്നാണ് മറ്റൊരു കമന്റ്.